b'\n_START_ARTICLE_\nVihassa ja rakkaudessa\n_START_SECTION_\nJuoni\n_START_PARAGRAPH_\nPuolanjuutalainen Herman Broder (Silver) on asettunut New Yorkin Brooklyniin yhdess\xc3\xa4 katolisen palvelustyt\xc3\xb6n kanssa, joka piilotteli h\xc3\xa4nt\xc3\xa4 vintill\xc3\xa4 toisen maailmansodan aikana. Naimisissa he eiv\xc3\xa4t ole. Umpimielisell\xc3\xa4 Hermanilla on suhde my\xc3\xb6s kauniin mutta naimisissa olevan Mashan (Olin) kanssa. Triangelidraama saa farssin piirteit\xc3\xa4, kun Hermanin Euroopassa vihille viem\xc3\xa4 vaimo (Huston) saapuu yll\xc3\xa4tt\xc3\xa4en kaupunkiin.\n_START_SECTION_\nVastaanotto ja my\xc3\xb6hempi arvostus\n_START_PARAGRAPH_\nHelsingin Sanomien ensi-ilta-arvostelussa Helena Yl\xc3\xa4nen pit\xc3\xa4\xc3\xa4 Hermania n\xc3\xa4yttelev\xc3\xa4\xc3\xa4 Ron Silveri\xc3\xa4 kenties aikansa taitavimpana amerikkalaiselokuvien n\xc3\xa4yttelij\xc3\xa4n\xc3\xa4. H\xc3\xa4n kehuu my\xc3\xb6s Mazurskyn elokuvan l\xc3\xa4mmint\xc3\xa4 ja vahvaa eroottisuutta._NEWLINE_Elokuva tuotti kolme Oscar-ehdokkuutta: Olinille ja Hustonille naissivuosistaan sek\xc3\xa4 Mazurskylle ja Simonille k\xc3\xa4sikirjoituksestaan. New York Film Critics Circlen palkintogaalassa 1989 Mazursky palkittiin parhaana ohjaajana ja Lena Olin parhaasta naissivuosasta._NEWLINE_The New York Timesin kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.'